Un polițist angajat la o secție din București, dar care s-a născut în Craiova, a început în urmă cu câteva săptămâni să strângă semnături în Dolj pentru campania „Fără penali în funcții publice”. Agentul s-a alăturat drept voluntar pentru adunarea semnăturilor necesare pentru ca proiectul să poată fi trimis în Parlament.

Radu Duțu a aflat că nu este împotriva legii să se alăture unei astfel de campanii, așa că a început să strângă semnături încă din luna iulie, scopul său fiind acela de a aduna cel puțin 1.000.

„De câteva zile, fac voluntariat, în timpul meu liber şi pe banii mei, pentru campania #Fărăpenali, care se termină pe 20 august. Sper să strâng 1000 de semnături de unul singur până la finalul campaniei. Sunt sigur că s-au strâns 400.000 de semnături până în prezent, neoficial, iar în maxim două săptămâni se poate atinge pragul minim de 500.000 de semnături necesare.

O a doua condiţie ca această campanie să fie un succes este ca, în minim 21 de judeţe sau municipiul Bucureşti, numărul de semnături strânse trebuie să fie de 20.000 în fiecare. Pentru această a doua condiţie, aproximativ 10-12 judeţe au atins pragul deja.

Atenţie! Dacă această campanie va fi un succes, semnăturile nu se vor prescrie, chiar dacă actuala majoritate parlamentară va evita să declanşeze referendumul de validare. În contextul potrivit, pentru această iniţiativă cetăţenească va fi declanşat referendumul popular. Dacă vrem o ţară mai bună trebuie să luptăm pentru ea. Mergi şi tu şi semnează!”, a scris polițistul.

El și-a făcut chiar și o fotografie în care apare îmbrăcat în uniforma de polițist, purtând pe braț banderola „Fără Penali”. Cazul său a fost făcut cunoscut și de polițistul Marian Godină, care a redistribuit o imagine în care Duțu strângea semnături în stradă.

Setarile tale privind cookie-urile nu permit afisarea continutul din aceasta sectiune. Poti actualiza setarile modulelor coookie direct din browser sau de aici – e nevoie sa accepti cookie-urile social media